Diari Oficial de la Generalitat Valenciana


Sumari del DOGV 3116, del 06-11-1997 (1997/11282)

RESOLUCIÓ de 22 d'octubre de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l'Ajuntament de Silla, per a la reclassificació com a professional del Conservatori Elemental de Música de titularitat municipal d'eixa localitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3116

Data del DOGV
:   06-11-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/11929


Data del document
:   22-10-1997

Organisme emissor
:   Conselleria de Presidència

Tipus de document
:   Resolució

3708 RESOLUCIÓ de 22 d'octubre de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Generalitat Valenciana (Conselleria de Cultura, Educació i Ciència) i l'Ajuntament de Silla, per a la reclassificació com a professional del Conservatori Elemental de Música de titularitat municipal d'eixa localitat. [97/X11160]
  
Subscrit, després de la tramitació prèvia reglamentària, entre la Generalitat Valenciana (Conselleria de Cultura, Educació i Ciència) i l'Ajuntament de Silla, el 7 d'agost de 1997, un Conveni per a la reclassificació com a professional del Conservatori Elemental de Música de titularitat municipal d'eixa localitat, i en compliment del que estableix la clàusula desena del Conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0592/97, i que figura com a annex d'aquesta resolució.
  
València, 22 d'octubre de 1997.- La sotssecretària del Secretariat del Govern i Relacions amb les Corts.
  
Conveni entre la Generalitat Valenciana (Conselleria de Cultura, Educació i Ciència) i l'ajuntament de Silla per a la reclassificació com a professional del Conservatori Elemental de Musica de titularitat municipal d'eixa localitat.
  
València, 7 d'agost de 1997
  
REUNITS:
  
D'una banda, l'Honorable Sr. Francisco E. Camps Ortiz, conseller de Cultura, Educació i Ciència de la Generalitat Valenciana, facultat per a aquest acte mitjançant acord adoptat pel Govern Valencià, en la seua reunió del dia 17 de juny de 1997.
  
De l'altra banda, el senyor Francesc Baixauli i Mena, alcalde-president de l'Ajuntament de Silla, facultat per a aquest acte per l'acord del ple de l'esmentat Ajuntament, de 29 d'abril de 1997.
  
MANIFESTEN:
  
L'Ajuntament de Silla titular del Conservatori Elemental de Música de l'esmentada localitat, amb domicili al carrer Sant Roc, 28, i número de codi 76951753, acordà sol·licitar reclassificació com a professional d'aquest, dins del marc educatiu de la Llei Orgànica 1/1990, de 3 d'octubre, d'Ordenació General del Sistema Educatiu.
  
Mitjançant el conveni signat el 24 de maig de 1995 entre la Generalitat Valenciana (Conselleria d'Educació i Ciència) i l'Ajuntament de Silla (DOGV de 8 de setembre), es va crear el Conservatori Elemental municipal de Música de Silla amb reconeixement de la validesa acadèmica oficial dels ensenyaments de grau elemental de les especialitats de: piano, violí, violoncel, flauta travessera i de bec, oboè, clarinet, saxòfon, trompa, trompeta, trombó, tuba, percussió i guitarra.
  
L'Addenda de 10 de gener de 1997 amplià aquests ensenyaments amb les especialitats de grau elemental de fagot i contrabaix.
  
La Inspecció Educativa ha emés informe favorable a la petició perquè s'ajusta a allò establert al Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics, així com al Decret 151/1993, de 17 d'agost, del Govern Valencià, (derogat parcialment i modificat pel Decret 94/1994, de 24 de maig, i pel Decret 72/1996, de 2 d'abril, respectivament), pel qual s'estableixen els currículum dels graus elemental i mitjà de música i es regula l'accés als citats graus, en allò referit als objectius, continguts i sistema d'avaluació corresponents als estudis de grau mitjà sol·licitats.
  
El Servei de Gestió i Supervisió de Projectes i Construccions ha emés informe tècnic favorable a la sol·licitud perquè el centre disposa de tots els espais exigits en l'article 15 del Reial Decret 389/92, de 15 d'abril.
  
Per tot això, en virtut de les competències que atorga el Reial Decret 2.093/83, de 28 de juliol, sobre traspàs de funcions i serveis de l'administració de l'Estat a la Generalitat Valenciana en matèria d'Educació, i la Llei 7/1985, de 2 d'abril, reguladora de les Bases de Règim Local, la Conselleria de Cultura, Educació i Ciència i l'Ajuntament de Silla acorden subscriure aquest Conveni d'acord amb les següents
  
CLÀUSULES
  
Primera
  
S'acorda la reclassificació com a professional del Conservatori Elemental de Música de Silla, que passarà a anomenar-se Conservatori Professional de Música, amb número de codi 08679317, ubicat al carrer Sant Roc, 38, de Silla.
  
Segona
  
El Conservatori Professional de Música de Silla, impartirà, amb reconeixement oficial i plenes facultats acadèmiques, els ensenyaments contemplats en la Llei Orgànica 1/1990, de 3 d'octubre, corresponents a les especialitats de grau elemental i mitjà següents: piano, violí, viola, violoncel, contrabaix, flauta travessera i de bec, oboè, clarinet, saxòfon, fagot, trompa, trompeta, trombó, tuba, percussió i guitarrra, amb una capacitat de 144 llocs escolars per al grau elemental i de 180 per al grau mitjà.
  
Així mateix, impartirà la resta d'assignatures obligatòries previstes en els currículum de grau mitjà i elemental a què, per a cadascuna de les especialitats assenyalades, fa referència el Decret 151/1993, de 17 d'agost, del Govern Valencià.
  
A efectes administratius, i exclusivament en relació amb els ensenyaments de grau mitjà, el Conservatori Professional de Música de Silla queda adscrit al Conservatori Superior de Música de València (número de codi 26231888).
  
Tercera
  
Provisionalment, fins la seua extinció d'acord amb el calendari vigent d'aplicació de la LOGSE, aquest Conservatori impartirà els ensenyaments previstos en el Decret 2.618/1966, de 10 de setembre, de grau mitjà de les especialitats corresponents a les que té autoritzades de la nova ordenació educativa, a més de les assignatures complementàries requerides per a la finalització dels estudis d'aquest nivell educatiu.
  
Quarta
  
Correspon al titular del Conservatori Professional de Música de Silla, la dotació pressupostària necessària per a les despeses derivades de personal docent i no docent, així com del funcionament de l'esmentat centre, independentment de la possibilitat de concórrer a totes les convocatòries públiques que realitze la Conselleria de Cultura, Educació i Ciència per a la concessió de subvencions als centres públics d'ensenyaments de música.
  
Cinquena
  
El Conservatori Professional de Música de Silla, se sotmetrà a l'autoritat de la Conselleria de Cultura, Educació i Ciència i de la Inspecció Educativa, en allò previst pel Decret 180/1992, de 10 de novembre, del Govern Valencià pel qual es regulen l'organització i funcions de la Inspecció Educativa de la Comunitat Valenciana, i s'estableix el sistema d'accés i permanència en l'exercici.
  
Sisena
  
El titular del Conservatori es compromet a:
  
a) Complir allò que estableix en el títol segon, pel que fa a òrgans de govern dels centres públics, la Llei Orgànica 9/1995, de 20 de novembre de la participació, l'avaluació i el govern dels centres docents.
  
b) Complir els requisits establerts a l'article segon apartat 2 del Decret 2618/1966, de 10 de setembre, sobre reglamentació general de Conservatoris de Música (BOE de 24 d'octubre) i en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.
  
c) Fer que els plans d'estudis, programes, dedicació horària, nivells i sistema d'avaluació que s'hagen de desenvolupar es corresponguen amb els establerts en la legislació vigent (Reial Decret 756/1992 de 26 de juny, Decret 151/1993, de 17 d'agost, del Govern Valencià i Decret 2618/1966, de 10 de setembre).
  
d) Seguir les mateixes directrius acadèmiques que l'administració educativa dicte per als centres dependents de la Conselleria de Cultura, Educació i Ciència, pel que fa a l'organització escolar del Conservatori, i a presentar cada curs acadèmic una programació general anual en què consten les dades acadèmiques i administratives del centre.
  
Així mateix, haurà de notificar a la Conselleria de Cultura, Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida al nou professorat.
  
e) La custòdia d'actes, expedients d'alumnes, registres de correspondència oficial, i quants documents de caràcter administratiu que se generen en virtut de les facultats que se li confereixen.
  
Setena
  
Aquest Conveni tindrà efecte a partir del curs acadèmic 1996/97 pel que fa al reconeixement dels ensenyaments de grau mitjà tant de la nova ordenació educativa com dels del pla que s'extingeix
  
Vuitena
  
Les modificacions que es produesquen en els ensenyaments, instal·lacions i altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificades a l'administració educativa, la qual instruirà un expedient que serà tramitat de manera anàloga a com es fa en el cas dels centres privats. Les esmentades modificacions tindran efecte en el moment en què es modifique aquest Conveni o es subscriga la corresponent addenda a aquest.
  
Novena
  
Aquest conveni tindrà una duració indefinida, que podrà extingir-se, no obstant això, per qualsevol de les causes següents:
  
a. Per mutu acord de les parts
  
b. Per incompliment de les obligacions assumides per l'Ajuntament de Silla.
  
c. Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.
  
d. Per canvi de titularitat del centre o cessament de les activitats
  
Aquesta extinció sortirà efecte a partir de la fi del curs en què es donen les causes esmentades.
  
En els supòsits previstos en els punts b) i d) l'extinció requerirà la comunicació prèvia de la Conselleria al titular del Conservatori.
  
Deu
  
Aquest conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana.
  
Com a prova de conformitat i perquè en quede constància, les dues parts firmen aquest conveni als llocs i en la data consignats anteriorment.
  
El conseller de Cultura, Educació i Ciència
  
FRANCISCO E. CAMPS ORTIZ
  
L'alcalde-president de l'Ajuntament de Silla